1959 में विभिन्न आन्दोलनों और जेल यात्राओं के दौरान उनका जो स्वास्थ बिगड़ा तो उन्हें स्थान परिवर्तन की सलाह दी गयी, जहाँ से वे भिलाई में अपनी जीवन साथी उर्मिला सिंह के भाई के यहाँ रहने के लिए निकले किंतु बीच में इटारसी ही उतर गये और एक धर्मशाला में ठहरे। वहाँ उन्होंने अपना राजनीतिक परिचय किसी को नहीं दिया अपितु अपने को कलाकार की तरह ही प्रस्तुत किया। उल्लेखनीय है कि वे एक अच्छे पेंटर भी थे और किसी भी दृश्य या व्यक्ति का चित्र देखते ही देखते बना देते थे। इस तरह की चित्रकला को बेच कर उन्होंने कुछ दिन काम चलाया कि कुछ युवा उनसे जुड़ गये और उन्होंने गल्ला मंडी में चल रहे शोषण के बारे में बताया। संयोग से पार्टी समर्थक एक ठेकेदार वहाँ कार्यरत थे जिनके पास सुप्रसिद्ध कामरेड सरजू पांडे [ आधा गाँव उपन्यास में भी जिनकी चर्चा है] जो सांसद रहे, वहाँ आये थे, इटारसी के उन लड़कों के कहने पर उनसे भेंट हो गयी तो वे बोले अरे कामरेड आप तो बड़े छुपे रुस्तम हो? हमें पता ही नहीं था कि कलाकार भी हो। तब उनका परिचय उजागर हो गया, और उन्हें गल्ला मण्डी का आन्दोलन नेतृत्व करना पड़ा। इटारसी आन्दोलन की चर्चा पूरे प्रदेश में व्याप्त हुई और उन्हें बड़े असमंजस के बीच म.प्र. में किसान सभा का दायित्व सम्हालना पड़ा।1962-64 के बीच उन्हें फिर डीआईआर के अंतर्गत जेल यात्रा करना पड़ी। 1964 में जब कम्युनिस्ट पार्टी का विभाजन हुआ तब उन्हें माक्र्सवादी कम्युनिस्ट पार्टी का प्रदेश महासचिव व किसान सभा केन्द्रीय परिषद का सदस्य चुना गया। । 1971 में उन्होंने लाल मशाल साप्ताहिक का प्रकाशन शुरू किया व 1972 को भोपाल में ही उन्होंने अंतिम साँस ली।